病中大雪數日未嘗起觀虢令趙薦以詩相屬戲用其韵答之
作者：蘇軾
朝代：宋

paragraphs: 經旬卧齋閣，終日親劑和。
不知雪已深，但覺寒無那。
飄蕭窗紙鳴，堆壓檐板墮。
風飆助凝冽，幃幔困掀簸。
惟思近醇醲，未敢窺璨瑳。
何時反炎赫，却欲躬臼磨。
誰云坐無氈，尚有裘充貨。
西鄰歌吹發，促席寒威挫。
崩騰踏成逕，繚繞飛入座。
人歡瓦先融，飲雋瓶屢卧。
嗟予獨愁寂，空室自困坷。
欲爲後日賞，恐被遊塵涴。
寒更報新霽，皎月懸半破。
有客獨苦吟，清夜默自課。
詩人例窮蹇，秀句出寒餓。
何當暴雪霜，庶以躡郊賀。